ΓΡΑΠΤΗ ΕΡΩΤΗΣΗ E-1175/96 υποβολή: Gerhard Schmid (PSE) προς την Επιτροπή (15 Μαΐου 1996)

Θέμα: Το ερευνητικό πρόγραμμα Fair

1. Ποιός έχει έως τώρα λάβει ενισχύσεις, για ποιά σχέδια και ποιό το ύψος των εν λόγω ενισχύσεων κατά την περίοδο έως το 1994, στο πλαίσιο του προγράμματος Fair που καταρτίστηκε ως τμήμα του ερευνητικού προγράμματος για τη γεωργία και την αλιεία;

2. Ποιούς εμπειρογνώμονες συμβουλεύτηκε η Επιτροπή κατά τη λήψη απόφασης για τη χορήγηση ενισχύσεων στο πλαίσιο του προγράμματος Fair;

Απάντηση της κας Cresson εξ ονόματος της Επιτροπής (28 Ιουνίου 1996)

1. Το πρόγραμμα FAIR για τη γεωργία και την αλιεία (στο οποίο συμπεριλαμβάνονται η γεωργική βιομηχανία, οι τεχνολογίες των ειδών διατροφής, η δασοκομία, η υδατοκαλλιέργεια και η ανάπτυξη της υπαίθρου) ένα από τα ειδικότερα κοινοτικά προγράμματα ερευνών μέσω του οποίου υλοποιείται το τέταρτο πρόγραμμα-πλαίσιο. Το πρόγραμμα αυτό εγκρίθηκε με την απόφαση του Συμβουλίου της 23ης Νοεμβρίου 1994 ((ΕΕ L 334, 22.12.1994 )) με χρονική διάρκεια εφαρμογής από την ημερομηνία της έγκρισής του ως τα τέλη του 1998. Για το πρόγραμμα έχει διατεθεί συνολικός προϋπολογισμός 728 εκατ. ECU.

Η πρώτη πρόσκληση υποβολής προσφορών προκηρύχθηκε στις 15 Δεκεμβρίου 1994, ενώ ως οριστική ημερομηνία υποβολής προσφορών καθοριζόταν η 15η Μαρτίου 1995. Ως εκ τούτου, δεν υπάρχουν ερευνητικά σχέδια FAIR που χρηματοδοτήθηκαν κατά τη διάρκεια του 1994. Η Επιτροπή επέλεξε συνεπεία της πρώτης προκήρυξης για την υποβολή προσφορών συνολικά 114 σχέδια για χρηματοδότηση κατά τη διάρκεια του 1995 (βλέπε επίσης την απάντηση στη γραπτή ερώτηση Ε-207/96 του κ. Mιndez de Vigo ((ΕΕ C 173, 17.6.1996 ))). Ο σχετικός κατάλογος όλων των επιλεγέντων σχεδίων με τους τίτλους και τη χρονική τους διάρκεια θα διαβιβασθεί απευθείας στο Αξιότιμο Μέλος και τη Γενική Γραμματεία του Κοινοβουλίου.

2. Οι εμπειρογνώμονες που συμβουλεύεται η Επιτροπή για την αξιολόγηση της ποιότητας των προτάσεων FAIR που υποβλήθηκαν συνεπεία της πρώτης προκήρυξης για την υποβολή προσφορών έχουν επιλεγεί με βάση τα ιδιαίτερα επιστημονικά και τεχνικά τους προσόντα με βάση τις προτάσεις διορισμού που έχουν γίνει από τα κράτη μέλη, τις προτάσεις των συναφών βιομηχανικών κλάδων, των ειδικότερων επιστημονικών σωματείων και των αντίστοιχων συλλόγων, από τις οποίες συναπαρτίζεται η βάση δεδομένων με τα στοιχεία των εμπειρογνωμόνων του FAIR.

Οι εμπειρογνώμονες που επιλέγονται για την αξιολόγηση των προτάσεων υποχρεούνται να υπογράψουν συμφωνία που τους δεσμεύει να εργάζονται με πλήρη ανεξαρτησία και να διαφυλάσσουν τον απόρρητο χαρακτήρα των αποτελεσμάτων των διασκέψεών τους. Σε αντάλλαγμα, τους διαβεβαιώνεται πλήρης ανωνυμία, ούτως ώστε να τους παρέχεται η δυνατότητα να εκφράζουν την άποψή τους ελεύθερα, χωρίς να υπάρχει η δυνατότητα οι ομάδες συμφερόντων να προβαίνουν σε σχετικές κρούσεις εκ των προτέρων ή να ασκούν τη σχετική κριτική σε βάρος τους, εκ των υστέρων.

Παρά το γεγονός ότι, για τους λόγους που αναπτύχθηκαν προηγουμένως, δεν γνωστοποιείται ευρύτερα η ανάθεση συγκεκριμένων προτάσεων ή τομέων προγραμμάτων στους μεμονωμένους εμπειρογνώμονες, το Αξιότιμο Μέλος έχει τη δυνατότητα να ζητήσει να συμβουλευθεί την πλήρη βάση δεδομένων των εμπειρογνωμόνων του προγράμματος FAIR, εάν το επιθυμεί.